ป.ป.ส. เปิดปฏิบัติการยึดอายัดทรัพย์เครือข่ายค้ายาเสพติด เจ๊เหมย 17 จุด ยึดทรัพย์สินกว่า 1,000 ล้านบาท
นายสมศักดิ์ เทพสุทิน รัฐมนตรีว่าการกระทรวงยุติธรรม ในฐานะผู้อำนวยการศูนย์อำนวยการป้องกันและปราบปรามยาเสพติดแห่งชาติ หรือ ป.ป.ส. แถลงผลปฏิบัติการ  "ยุทธการพิทักษ์ไทย ยึดทรัพย์ ตัดวงจรยาเสพติด" ครั้งที่ 3 ซึ่งขยายผลจากการจับกุมนางสาวเขมมิกา ใจปินตา หรือเจ๊เหมย ตัวกลางในการโอนเงินค้ายาเสพติด โดยเข้าตรวจค้น 17 จุด ในพื้นที่ 4 จังหวัด ได้แก่ กรุงเทพมหานคร จังหวัดนราธิวาส จังหวัดสมุทรปราการและจังหวัดชลบุรี สามารถตรวจยึดอายัดทรัพย์สินได้รวมกว่า 1,060 ล้านบาท และจับกุมผู้ต้องหาตามหมายจับที่เกี่ยวข้องกับการทำธุรกรรมทางการเงินของเครือข่ายดังกล่าวคือ นางสาวดุลยลักษณ์ ว่องไวยนต์  นางสาวตงเฉิน / นายสุชัย เครือแก้ว นอกจากนี้ยังสามารถจับกุมผู้ต้องหาที่ทำหน้าที่ขนส่งเฮโรอีนไปยังมาเลเซียคือนางสาว นีรา เจะเงาะ / นายมูฮามัอฟาอิส ยูโซะ / นายไฟโซอาแว / จากที่ศาลอนุมัติออกหมายจับทั้งหมด 10 คน โดยกลุ่มผู้ต้องหามีพฤติการณ์ทำหน้าที่โอนเงินผ่านนางสาวเขมิกา เพื่อส่งต่อไปยังนายหลง เจ้าของแหล่งผลิต ที่อยู่ในพื้นที่สามเหลี่ยมทองคำ จังหวัดเชียงราย โดยนายหลง ร่วมกับคนไทยเปิดบริษัทรับแลกเปลี่ยนเงินตรา เพื่อทำการฟอกเงินและโอนเงิน จากการค้ายาเสพติด อีกทั้งยังพบว่า เปิดบริษัทบังหน้าถึง 8 แห่ง  เนื่องจากไม่พบการเคลื่อนไหวของการทำธุรกรรมทางการเงินแต่อย่างใดนายสมศักดิ์ กล่าวว่า ได้กำชับให้เร่งขยายผลเครือข่ายดังกล่าว โดยประสานไปยังทางการประเทศมาเลเซีย เพื่อจับกุมเครือข่ายที่เหลือ นอกจากนี้ ให้สืบสวนสอบสวนไปยังต้นทาง เพื่อจับกุมนายหลง เจ้าของโรงงานผลิตยาเสพติด ซึ่งเป็นตัวการใหญ่ ทั้งนี้ ตั้งแต่วันที่ 1 ตุลาคม 2563 ถึง 5 กรกฎาคม 2564 ป.ป.ส. สามารถยึดทรัพย์สินคดียาเสพติดได้แล้วกว่า 5,600 ล้านบาท จากเป้าหมายที่ตั้งไว้ จำนวน 6,000 ล้านบาท ซึ่งมีเวลาปฏิบัติการเหลืออีก 3 เดือนจะจบปีงบประมาณและคาดว่าจะสามารถดำเนินการยึดอายัดทรัพย์ได้ตามเป้าหมายที่ตั้งไว้ นอกจากนี้ ยังระบุว่า เน้นในการยึดอายัดทรัพย์สินเป็นหลัก  เนื่องจากในอดีตที่ผ่านมา มีการจับกุมยาเสพติดได้จำนวนมาก โดยได้มีการเชิญหน่วยงานที่เกี่ยวข้องมาพิจารณาถึงข้อกฎหมาย เพื่อมายึดอายัดทรัพย์ กับบุคคลที่เกี่ยวข้อง รวมถึงขบวนการค้ายาเสพติดต่อไป